Aseiniad ECAD5001C
Trafodwch bwysigrwydd ac effeithiolrwydd datblygu Asesu ar gyfer Dysgu ar draws yr ysgol gynradd, gan gynnwys dadansoddiad beirniadol o weithrediad personol strategaeth sgiliau un strategaeth asesu ar gyfer dysgu ar Brofiad Dysgu Proffesiynol.
Cyflwyniad

Erbyn hyn gwelir twf gynyddol ym mhwysigrwydd Asesu ar gyfer Dysgu [AagD] gan ei fod yn codi ar agenda Llywodraeth Cymru (2010b). Credir bod AagD yn ‘creu dysgwyr mwy annibynnol, myfyriol a gwydn’ a dyna un o brif nodau’r Cwricwlwm Cenedlaethol (Llywodraeth Cymru, 2010b, tud.4). Yn ôl Donaldson (2015) rhaid newid y ffordd o asesu cynnydd plant ac athrawon a hynny trwy ganolbwyntio’n fwy ar asesu ffurfiannol yn hytrach nag asesu crynodol. Y mae’r Grŵp Diwygio Asesu (2002) hefyd o’r farn bod angen, yn gyntaf, dealltwriaeth gadarn o’r gwahaniaeth rhwng asesu ar gyfer dysgu ac asesiad o ddysgu oherwydd credant hwy mai nid ansawdd y canlyniadau sy’n cyfri ond yn hytrach ansawdd yr ymateb iddynt. Wrth i athrawon asesu dysgu’r plant nid yn unig ydynt yn sicrhau datblygiad y plant ond mae modd iddynt ddatblygu eu gwerthuso, eu haddysgu a’u cynllunio hwy. Y mae’r cylch gorchwyl hwn (Ysgol Gynradd Ridgeway, dyddiad anhysbys) lle cyd-blethir y cyfan yn ffactor arall pam bod AagD mor bwysig bellach.  
Pwysleisir pwysigrwydd llais y plentyn yn hyn i gyd hefyd ac allweddol yw cynnwys y plentyn yn y broses er mwyn rhoi ymdeimlad o berchnogaeth a phwrpas iddynt. Noder yn Estyn (2017) fod Ysgol Gynradd Parc Hendredenny yn gadael i ddisgyblion blwyddyn 6 i osod targedau eu hunain ac wrth roi grym iddynt reoli eu cynnydd gwelwyd safonau’n codi. Yn ogystal â hynny caniateïr i ysgolion benni pa ddull asesu sydd orau ganndynt gan sicrhau personoliad pellach fesul ysgol sydd yn allweddol wrth weithredu AagD (Jenkins, Williams a Moyer, 2016). Serch hyn rhaid ystyried a yw’r rhyddid hyn fesul ysgol yn sicrhau ac yn cadarnhau cysondeb a chyrhaeddiad Cenedlaethol? Dadleua Black & William (1998) mai problem fwyaf  athrawon yw’r ffaith nad ydynt yn medru gwahaniaethu rhwng pryd i asesu’n ffurfiannol ac yn grynodol ac mai dyma sy’n gwanhau ymarfer ar waith. Credant bod angen mwy o arweiniad gan y rheiny sy’n gosod y polisïau ac ymyrraeth clir gan yr arbenigwyr i sicrhau eglurdeb ynghylch sut i weithredu AagD. O bosib felly rhaid i Estyn ymyrryd cyn galluogi annibyniaeth i ysgolion eto.
Atgyfnerthir y farn hon gan Jones (2013) wrth iddo gymharu’r Ffindir â Phrydain. Nododd fod y newid polisi a threfn a geir o hyd ym Mhrydain yn peri gofid iddo oherwydd y dryswch achosir ymysg athrawon. Pwysleisia Jones (2013, tud.4) bod athrawon y Ffindir yn ogsytal â chadw system cadarn hefyd yn dangos ‘dim diddordeb mewn tracio a monitro’ ond yn hytrach canolbwyntir ar les a mwynhad y plant gan gymryd yr agwedd y bydd y dysgu’n llifo’n naturiol wedyn. Ar ddiwedd gwers rhoddir adborth i rieni am unrhyw broblemau gododd, gan gryfhau y syniad nid yn unig o asesu lles plentyn ar gyfer dysgu ond hefyd o asesu ar hyd y daith yn hytrach nag ar ddiwedd cyfnod. Ychwanega Black & William (1998) at y ddadl bod angen mwy o ganolbwyntiad ar asesu ffurfiannol gydag athrawon yn canolbwyntio llai ar farciau a graddio a mwy felly ar rannu meini prawf gyda dysgwyr, ar gynnig adborth adeiladol, hybu hunan-asesu, ac, yn olaf, ar gwestiynu effeithiol i hybu dysgu pellach.

Y Strategaeth Ddewisiol

Soniwyd uchod am bedwar math gwahanol o AagD ac yn bendant mae cwestiynu effeithiol i annog dysgwyr i brofi gwybodaeth, dealltwriaeth a sgiliau yn un ohonynt (Grŵp Diwygio Asesu, 2002). Er hyn, dadleua Black & William (1998) mai er dyma’r ffordd fwyaf naturiol ac uniongyrchol o asesu dysgu plant dyma hefyd y strategaeth a chamddefnyddir fwyaf.
Yn gyntaf, noder bod y diffyg amser a rhoddir i blant cyn ateb a’r diffyg amrywiaeth o gwestiynau yn peri iddi golli ei hygrededd fel techneg lwyddiannus. Nodwyd gan Lywodraeth Cymru (2010a) mai’r amser aros am ateb i gwestiwn gan athrawon Prydain ar gyfartaledd yw 0.9 eiliad ac os ni cheir ateb erbyn hynny tueddiad sydd i roi’r ateb i’r disgyblion. Erfynia Llywodraeth Cymru (2010a, tud.25) ar athrawon i ganiatáu amser myfyrio hirach i blant a noder bod ymchwil yn dangos os cynyddir yr amser i dri eiliad ‘ceir cynnydd enfawr yn: nifer y dysgwyr sy'n ymateb; dyfnder yr atebion; ac yn ystod yr iaith a ddefnyddir yn eu hatebion.’
Yn ogystal ag amser ateb pwysleisia Clarke (2007) fod cwestiynu yn fodd o gryfhau cof hir dymor disgyblion a dylid caniatáu iddynt amser i werthuso cwestiwn yn hytrach nag ond cyflwyno gwybodaeth o ddysgu blaenorol. Techneg lwyddiannus o greu cwestiynau amrywiol ydy Tacsonomeg Bloom a noda Wellington (2006) ei fod yn fodd o sicrhau bod y plant yn ail-ymweld â ffeithiau ond hefyd yn gwerthuso a chymhwyso gwybodaeth. Uwcholeua Black & William (1998) serch hynny mai cwestiynau caeëdig defnyddir fel arfer ac o ganlyniad dim ond rhai sydd yn dueddol o ateb a cheir ymdeimlad o ddiflastod wrth i blentyn gael yr ateb anghywir. Cytuna Palmer (2006) fod y ddefod hwn o gwestiynu ond ar ddechrau neu ar ddiwedd sesiwn mewn modd caeëdig yn lladd diddordeb plant gan nad yw’n annog i blant feddwl yn ehangach. Cred hithau bod angen mwy o gwestiynau agored sydd yn cynnig atebion mwy cynhyrchiol gan hybu’r plant i ddatrys problemau a meddwl y tu hwnt i’r ffeithiau. Dylid gwestiynu ar hyd y daith dysgu hefyd felly, trwy gydol y wers, er mwyn atgoffa’r plant o gwestiynau a syniadau i’w hystyried, a phwysig yw gosod cwestiwn ym meddyliau’r plant yn gyson ac yn ailadroddus. Atgyfnertha Siencyn (2010) ganlyniadau positif hyn pan ddywed bod ailadrodd cwestiynau agored trwy gydol gwersi yn medru creu cysylltiadau yn y llwybrau cofio gan gryfhau’r cof hir dymor felly.
Yn olaf, yn dilyn cwestiynau ac atebion ceir adborth; mae ansawdd ymateb yr athro/wes yr un mor allweddol â’r cwestiynau eu hun yn ôl Black & William (1998). Wrth gynnig sgwrs adeiladol ac adborth cadarnhaol i blentyn mae modd dyfnhau’r dysgu ymhellach ond wrth fethu ceir perygl o rwystro plant rhag ateb a’r ofn hwn o ateb yw un o’r ffactorau a rhwystrai sawl dysgwr yn ôl MacBlain (2014). Nid yn unig yw adborth adeiladol yn rhoi hyder i’r plant dan sylw ond noda Black & William (1998) fod deialog effeithiol yn caniatáu cyfle i’r athro glywed anghenion y plentyn yn ogystal gan roi mewnwelediad i’r athro/wes o sut mae’r plentyn yn meddwl ac yn ymateb. Ceir pwyslais mawr hefyd ar gynnig cyfleon i blant rhoi adborth a chael sgwrs ymysg ei gilydd mewn grwpiau, parau a gyda’r athro/wes. Yn y modd hwn dadleua Lipman et al (1980) caniateïr i’r cwestiynau gyrraedd pob dysgwr gan greu cymuned gynhwysol o ymholwyr.

Y Strategaeth Ddewisiol ar waith

Arsylwyd ac arbrofwyd gyda’r dechneg o gwestiynu felly pan ar Brofiad Addysgu Broffesiynol.
I ddechrau, arsylwyd mai yng nghyflwyniadau’r gwersi y defnyddiwyd cwestiynu’n bennaf a defnydd o gwestiynau oedd yn ymglymu â phrofiadau’r plant oedd rhain. Er enghraifft pan yn trafod Barti Ddu gofynnwyd i’r plant ‘A ydych chi wedi bod ar long? Sut deimlad oedd hi? A allwch chi ddychmygu byw ar long fel Barti Ddu?’ Ymddangosodd fel llwyddiant wrth i’r plant fwynhau rhannu eu profiadau personol gan roi ymdeimlad o berchnogaeth iddynt. Pwysleisia Palmer (2006) bwysgirwydd cwestiynu yn seiliedig ar ddidordebau plant er mwyn hybu dysgu ac yn sicr gwelyd y ddamcaniaeth adeileddiaeth ar waith wrth i’r plant ymglymu profiadau blaenorol i’r dysgu. Er i hyn ymddangos yn aml yn yr ysgol dan sylw dadleua Gross (dyfynnwyd yn Siencyn, 2010) mai prin ac anaml gwelir diddordebau’r plant yn ymddangos o fewn gwersi’r dosbarth. Rhaid ystyried mai un dosbarth o fewn un ysgol oedd hwn. Efelychwyd y dechneg hon yng nghyflwyniadau’r sesiynau addysgwyd felly ond hefyd datblygwyd ar hynny gan ddefnyddio amrywiaeth o gwestiynau agored (megis ‘Dyfalwch gynnwys y sach? Pwy all fod wedi ysgrifennu’r llythyr?) a chaeëdig (megis ‘Beth oedd cynnwys y llythyr?’). Wrth drin cwestiynau agored defnyddiwyd hetiau meddwl a’r gadair goch gan ganiatáu datblygiad o sgiliau meddwl a datrys problemau’r plant (Janes, 2014) a rhododd mwy o bwyslais ar bwysigrwydd y broses o gael yr ateb yn hytrach na’r ateb ei hun (Petty, 2004). 
Serch llwyddiant cwestiynu’n y cyflwyniadau anaml arsylwyd cwestiynu yn digwydd yn ystod gwersi. Arbrofwyd gyda hyn felly yn enwedig yn y gwersi Dealltwriaeth o’r Byd oherwydd cred Llywdoraeth Cymru ei fod yn hanfodol datblygu metawybyddiaeth trwy'r broses ddysgu gyfan (2010a). Yn y sesiynau hynny felly penderfynwyd defnyddio cwestiynau’n seiliedig ar y fframwaith Tacsonomeg Bloom er mwyn hybu’r plant i ddadansoddi eu rhagdybiaethau. Gweithiodd yn dda gyda’r mwyafrif o’r disgyblion yn cymhwyso eu atebion. Serch hyn, nid oedd yn dechneg lwyddiannus gyda phob disgybl yn enwedig un disgybl oedd yn swil, tawel a gweddol ansicr fel dysgwr. I’w gynorthwyo i ateb heb roi pwysau arno defnyddiwyd y Cartwn Cysyniadau (Llywodraeth Cymru, 2010b) a llwyddiant y bu gan iddo gynorthwyo’r disgybl i rannu’r baich o roi ei resymeg mewn geiriau. Sylweddolwyd felly bod asesu a lles yn mynd law yn llaw felly (Black & William, 1998) ac nid oes un dechneg yn addas i bawb a phob dim, rhaid cael amrywiaeth.
Sylweddolwyd fwy byth ar bwysigrwydd cynnwys pawb yn y broses o gwestiynu ac ateb o’r camgymeriad o ddefnyddio gwobrwyo gyda sticeri i annog atebion. Yn wir lleihaodd nid yn unig y nifer oedd yn ateb ond hefyd ansawdd yr atebion fel nododd Black & William (1998, tud.7) mae’r ‘gold star culture’ yn wenwyn oherwydd ei fod yn lladd y broses o feddwl am ateb gan i’r plant ganolbwyntio’n unig ar gael yr ateb cywir. Yn y diwedd pendefynnwyd ar drafod mewn grwpiau buzz a defnyddio ffyn lolipop er mwyn creu awyrgylch gynhwysol sy’n hanfodol yn ôl Siencyn (2010). Galluogodd hyn i’r plant weithio mewn grwpiau cymysg yn hytrach na grwpiau gallu sydd, yn ôl Dweck (2015), yn medru lladd potensial plant wrth iddynt gael eu labeli. Atgyfnertha hyn syniad Vygotsky o’r parth datblygiad procsimol a sgaffaldio gan Bruner et al (1976) wrth i blant ddysgu o’i gilydd (dyfynnwyd yn Barnes, 2015). Dadleua Llywodraeth Cymru (2010b) er hyn nad yw athrawon yn defnyddio grwpiau llai yn sgil ofn nad ydynt ar dasg ond dengys ymchwil ac yn sicr ar PAP profwyd bod ceisio addysgu grwpiau mwy o faint, tua 12 yn yr achos dan sylw, yn ormod. Cafwyd cyngor gan bennaeth y cyfnod sylfaen i haneri y grwpiau tasgau ffocws i 6 neu lai i sicrhau ansawdd addysgu ac wedi gwneud hynny bu newid sylweddol yn ansawdd yr ymatebion.
Dywed Llywodraeth Cymru (2010b) bod cwestiynau o ansawdd uchel yn allweddol er mwyn arwain at siarad o ansawdd uchel a gwelwyd bwysigrwydd adborth lafar ar system farcio’r ysgol. Nododd Palmer (2006) fod yna astudiaeth achos o blant Prydain yn 2004 sydd yn cefnogi’r ffaith bod plant yn elwa o rannu meddwl a siarad gydag oedolyn ond rhaid bod yn ofalus wrth wneud hyn. Cafwyd cyngor ar PAP llynedd i geisio defnyddio geirfa mwy addas i allu ieithyddol y plant ac atgyfnertha Kerry (1982) y ffaith bod geirfa addas a chanmoliaeth gyson yn hollbwysig a rhaid osgoi sgwrsio didactig o hyd gan nad yw er lles y plentyn (Petty, 2004). Eleni felly aethwyd ati i ganmol gan ddefnyddio iaith mwy addas wrth farcio a thrafod.
Y Ffordd Ymlaen
Yn ôl Llywodraeth Cymru (2010a) cwestiynu yw gwraidd a grym dysgu da ac yn sicr cafwyd blas ar hynny pan ar brofiad addysgu eleni ond ceir lle i wella ar raddfa ehangach. 
Yn gyntaf, gellir sicrhau fwy o gysondeb o fewn yr un ysgol rhwng y cyfnodau dysgu. Noda Black & William (1998) nad yw cwestiynu yn dueddol o gael ei rannu ar draws ysgolion yn gyfan a bod angen mwy o asesu beirniadol o’r defnydd ohonynt. Ar gyfer y dyfodol gellir cael arbenigwr ym mhob ysgol sydd yn sicrhau lefel cyfath o gwestiynu ar draws yr ysgol, i arbed arian o gyflogi rywun allanol gall fod un aelod o’r staff yn cael hyfforddiant megis ar gwrs tebyg i gyrsiau GWE (dyddiad anhysbys). Bydd hwn yn sicrhau un llais yn arwain yr asesu ar draws yr ysgol.	
Wrth symud i Gyfnod Allweddol Dau pwysig yw osgoi troi at brofion yn ormodol. Yn ôl Harrison (2013) dylid roi mwy o bwyslais ar gynorthwyo plant i ddatblygu a rhoi’r sgiliau iddynt bydd yn para am oes. Cyfatebir hyn gyda syniad Donaldson (2015, tud.31) o gynhyrchu system sydd yn caniatáu i blant dyfu’n ‘ddysgwyr gydol oes’. Trwy gwestiynu’n effeithiol a rhoi adborth adeiladol gellir cyfrannu at hyn a cham arall ymlaen byddai i leihau y nifer o gwestiynau caeëdig a geir ar ffurf profion yn rhy gynnar o fewn yr ysgol. Cytuna sawl un â Donaldson (2015) a’r OECD (2014) pan gynghorwyd ni ddylai fod yn orofodol i ysgolion rannu canlyniadau profion. Rhaid newid natur a phwrpas asesu felly. 
Ffactor arall all fod yn gwanhau cwestiynu athrawon yw’r ffaith nad yw’r mwyafrif o athrawon Prydain yn arbenigo mewn pwnc neilltuol. Yn y Ffindir (Lopez, 2012) cydnabyddir statws y swydd a derbynir athrawon sydd gyda gradd meistr yn unig. Gyda’r dealltwriaeth dwfn hwn o’r pwnc caniateïr iddynt herio’r dysgwyr mewn modd na all rywun heb radd yn y pwnc wneud i’r un raddau. Byddai hyn yn golygu felly newid y system hyfforddi athrawon ym Mhrydain; cam mawr i’w gymryd ond o bosib un allweddol ar gyfer cynyddu llwyddiant cwestiynu fel modd o asesu. Heb hyfforddiant cyson ar draws ysgolion Cymru a heb newid sylweddol ym meddylfryd pobl o natur asesu mi fydd AagD yn parhau i fethu.

